**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2016 M. LAPKRIČIO 24 D. SPRENDIMO NR. T2-289 „DĖL PRIEDŲ PRIE TARNYBINIŲ ATLYGINIMŲ ŠVIETIMO IR SPORTO ĮSTAIGŲ VADOVAMS SKYRIMO“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Šio sprendimo projektu siekiama pakeisti Klaipėdos miesto savivaldybės tarybos 2016 m. lapkričio 24 d. sprendimo Nr. T2-289 „Dėl priedų prie tarnybinių atlyginimų švietimo ir sporto įstaigų vadovams skyrimo“ – 2 punkte nurodytą švietimo įstaigų vadovams priedų skyrimo terminą – pratęsti jį iki 2018 m. rugpjūčio 31 d.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo įstatymo (toliau – Darbo apmokėjimo įstatymas) 17 straipsnio 1 ir 4 dalių nuostatomis. Darbo apmokėjimo įstatymo 4 dalyje numatyta, kad darbuotojams, kurių darbo užmokestis, nustatytas iki 2016 m. gruodžio 31 d., įsigaliojus šiam įstatymui, yra mažesnis, palyginti su iki šio įstatymo įsigaliojimo buvusiu nustatytu darbo užmokesčiu, mokamas tarnybinis atlyginimas su priedais ne ilgiau kaip iki 2018 m. rugpjūčio 31 d. Pažymėtina, kad pedagoginių darbuotojų darbo apmokėjimas nustatomas pagal Darbo apmokėjimo įstatymo 5 priedą, kuris netenka galios 2018 m. rugpjūčio 31 d., kuomet turės įsigalioti etatinis pedagoginių darbuotojų darbo apmokėjimas. Švietimo įstaigų vadovai priedus prie tarnybinių atlyginimų nuo 2017 m. sausio 1 d. iki 2017 m. gruodžio 31 d. gavo už vadovų veiklos vertinimo kokybinius rodiklius. 2017 m. įsigaliojus Darbo apmokėjimo įstatymui, ankstesnė vadovų vertinimo sistema neteko galios. Darbo apmokėjimo įstatymas mokyklų vadovams nenumato kasmetinio veiklos vertinimo ir pareiginės algos kintamosios dalies. Siekiant atitikimo Darbo apmokėjimo nuostatai, kad įsigaliojus šiam įstatymui darbuotojams tarnybinis atlyginimas su priedais negali būti mažinamas iki 2018 m. rugpjūčio 31 d., yra keičiamas Klaipėdos miesto savivaldybės tarybos 2016 m. lapkričio 24 d. sprendimo Nr. T2-289 „Dėl priedų prie tarnybinių atlyginimų švietimo ir sporto įstaigų vadovams skyrimo“ 2 punktas.

Švietimo įstaigų vadovų darbo santykių reguliavimo komisija 2017 m. spalio 10 d. protokolu Nr. TAR1-142 pritarė BĮ vadovų darbo apmokėjimo sistemos aprašo projektui, kurio 11.4 papunktyje taip pat įtraukė nuostatą, kad švietimo įstaigų vadovams iki 2016 m. gruodžio 31 d. nustatytas darbo užmokestis (tarnybinis atlyginimas su priedais) mokamas iki Darbo apmokėjimo įstatymo 17 straipsnio 1 dalyje nurodyto termino, t. y. iki 2018 m. rugpjūčio 31 d.

**3. Kokių rezultatų laukiama.**

Siekiama, kad būtų įgyvendintas atitikimas pasikeitusiam Darbo apmokėjimo įstatymui ir nebūtų sumažinti švietimo įstaigų vadovų tarnybiniai atlyginimai.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra

**6. Lėšų poreikis sprendimo įgyvendinimui.**

Sprendimo įgyvendinimui reikalingas lėšų poreikis metams – papildomų lėšų sprendimo įgyvendinimui nereikia, nes tokie nustatyti tarnybiniai atlyginimai su priedais jau buvo mokami darbuotojams nuo 2017 m. sausio 1 d. Įstaigų vadovų priedams reikalingas lėšų poreikis metams yra 175,4 tūkst. Eur (su socialinio draudimo įmokomis – 230,8 tūkst. Eur.)

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – įgyvendinta Darbo apmokėjimo įstatymo 17 straipsnio 4 dalyje reglamentuota nuostata. Neigiamos pasekmės – nepritarus šiam sprendimui, sumažėja švietimo įstaigų vadovų atlyginimai.

PRIDEDAMA:

1. Klaipėdos miesto savivaldybės tarybos 2016 m. lapkričio 24 d. sprendimo Nr. T2-289 „Dėl priedų prie tarnybinių atlyginimų švietimo ir sporto įstaigų vadovams skyrimo“ lyginamasis variantas su priedais, 6 lapai.

2. Teisės aktų išrašas, 1 lapas

Personalo skyriaus vedėja Inga Gelžinytė-Litinskienė